《喜雨歌》
宋代·程公许

去年堰决秋雨霪，南亩粒米如黄金。县官只道岁中熟，输租归家雷隐腹。

老翁戒儿力锄耰，忍饥少待明年秋。那知六月又不雨，二江之流几龃龉。

揵石震撼渠欲枯，天远不闻人号呼。皇华使者民司命，肠日九回恐民病。

斋居蔬食勤笺天，灌口牲币加明蠲。燎烟升空忽黮䨴，须臾六合泽霶霈。

连宵檐响未渠休，沟塍泫泫膏乳流。疲氓弹指拜公赐，枵肠便觉有生意。

边城十年戢干戈，邻焰逼我将奈何。可怜十室九垂罄，仓卒军需何以应。

人情但知乐苟偷，更须熟为根本谋。察公忧民意恳恳，定知忧国虑深远。

为公志喜商声讴，愿公为霖泽九州。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。